4. ΥΠΟΥΡΓΙΚΗ ΑΠΟΦΑΣΙΣ Αριθ. Π.21031 της 19/20 Δεκ. 1949 Περί ενόρκου βεβαιώσεως υπό φορολογουμένων περιεχομένου φορολογικών δηλώσεων και λοιπών στοιχείων. Έχοντες υπ’ όψιν το άρθρ. 12 του Ν.Δ.1211/49 «περί τροποποιήσεως και συμπληρώσεως των διατάξεων φορολογικών τινων νόμων», αποφασίζομεν: Άρθρ.1.-Ο υπό της παρ. 4 του άρθρ. 12 του Ν.Δ. 1211/1949 προβλεπόμενος όρκος βεβαιώσεως του περιεχομένου των φορολογικών δηλώσεων ή ετέρων πληροφοριών και στοιχείων παρεχομένων υπό των φορολογουμένων, προκειμένου περί υποχρέων προς ορκοδοσίαν νομικών προσώπων δίδεται υπό του διευθύνοντος συμβούλου ή υπό του εκπροσωπούντος κατά το Καταστατικόν το νομικόν πρόσωπον, ενώπιον των διοικητικών και δικαστικών Αρχών. Άρθρ.2.-1.Ο όρκος δίδεται, προκειμένου περί Οικονομικών Εφοριών εις την έδραν των οποίων εδρεύει και Οικον. Επιθεωρητής, ενώπιον του Οικον. Επιθεωρητού και Οικονομικού Εφόρου, παρισταμένου και ενός εφοριακού υπαλλήλου ως γραμματέως, οριζομένου υπό του Οικον. Επιθεωρητού, δια την τήρησιν των πρακτικών της ορκοδοσίας. Προκειμένου περί των λοιπών Οικονομικών Εφοριών, ενώπιον του Οικονομικού Εφόρου και του Διευθυντού του Ταμείου, παρισταμένου και ενός εφοριακού υπαλλήλου, ή ετέρου οικονομικού υπαλλήλου, οριζομένου υπό του Οικονομικού Εφόρου, δια την τήρησιν των πρακτικών της ορκοδοσίας. 2.Ο Οικον. Έφορος προκειμένου να επιβάλλη όρκον, υποχρεούται προ πέντε ημερών να ειδοποιήση δι’ ειδικής προσκλήσεως τον υπόχρεων περί του χρόνου και του τόπου εις ον θα δοθή ο όρκος, ως και του αντικειμένου, όπερ θα αφορά ο όρκος. Μη εμφανιζομένου του υποχρέου κατά την ορισθείσαν τακτήν ημέραν δόσεως του όρκου θεωρείται ότι ηρνήθη την δόσιν τούτου. 3.Ο όρκος δίδεται επί του Ιερού Ευαγγελίου δια των εξής λέξεων «Ομνύω, ειδώς κάλλιστα τας επιβαλλομένας εις την ψευδορκίαν ποινάς κλπ.» (ακολουθεί το περιεχόμενον του διδομένου όρκου). 4.Περί της δόσεως του όρκου συντάσσεται υπό του γραμματέως πρακτικόν εις ο αναγράφονται: α)τα ονοματεπώνυμα και η ιδιότης των υπαλλήλων ενώπιον των οποίων δίδεται ούτος, β)το ονοματεπώνυμον του γραμματέως, γ)το ονοματεπώνυμον, ηλικία, τόπος γεννήσεως και κατοικίας του δίδοντος τον όρκον, επάγγελμα και ιδιότης υφ’ ην δίδει τον όρκον ο ορκιζόμενος και το περιεχόμενον του δοθέντος όρκου. Το πρακτικόν υπογράφεται παρά πάντων των μετεχόντων και του ορκιζομένου. Άρθρ.3.-Η ισχύς της παρούσης άρχεται από 1ης Ιαν. 1950 δια τας φορολογίας καθαρών προσόδων και φορολογίαν κύκλου εργασιών. 